
IV. kémia-matematika


A csodálatos iszogató madár

(Az eredeti, angol nyelvű szöveget Brian Rohrig írta, fordította: Karlik Zsuzsa)
Az iszogató madár egy varázslatos kis tudományos játékszer, amely több mint 50 éve kápráztatja el a fiatalokat és az idősebbeket egyaránt. Nevezik boldog madárnak, bólogató madárnak, boldog bólogató madárnak és sok más hasonlónak is. Olyan, mint egy madár, amely látszólag fel-le hajolgatva iszik egy pohár vízből. Mindaddig fel-le hajlong, amíg eléri a vizet. Két nyújtott üveggömbből áll, amelyeket egy egyenes üvegcső köt össze mélyen benyúlva az alsó gömbbe. Bármilyen anyag csak ezen a vékony üvegcsövön át juthat egyik gömbből a másikba. A felső gömböt porózus, gyapjúszerű anyag borítja, ebből készült a madár csőre is. A fejét egy műanyag cilinder díszíti. Az alsó gömbre farktollakat ragasztottak, amelyek az egyensúly megtartását segítik. Az egész testet egy vízszintes fémdarab rögzíti a műanyag lábakhoz. Ez a fém forgócsapként működve segíti a madarat a bólogatásban.

Az iszogató madár belsejében egy illékony folyadék, diklórmetán (CH2Cl2) van. Mivel a diklórmetán színtelen, a megfelelő látvány eléréséhez színezéket adtak hozzá. Ez a folyadék szintén nagyon illékony, vagyis gyorsan párolog a folyadékállapot részecskéit összetartó gyenge intermolekuláris kölcsönhatásoknak köszönhetően. A diklórmetán forráspontja 39,7 0C (103,5 0F), gőznyomása szobahőmérsékleten 46 kPa (összehasonlításul: a vízé 3 kPa). A diklórmetán mérgező, ezért az iszogató madár törése esetén megfelelő elővigyázatossággal kell feltakarítani. A diklórmetán általánosan elterjedt ipari tisztítószer, zsírtalanító és festékeltávolító.

A diklórmetán hozzáadása után a gyártó kiszívja a madárból a maradék levegő nagy részét. Mivel ekkor majdnem vákuum keletkezik a madár belsejében, az illékony folyadék készségesen elkezd párologni, míg gőzei telítik a folyadék feletti teret. Ekkor dinamikus egyensúly áll be a madár belsejében a folyadék és gőze között. Miután az egyensúly beállt, minden egyes molekula elpárolgásakor egy másik molekula kondenzálódik, összességében állandó gőzmennyiséget eredményezve a madár belsejében mindaddig, amíg a hőmérséklet állandó.

Az iszogató madár beindításához a fejét egy pohár vízbe kell nyomni, és aztán úgy felállítani, hogy amikor lehajol, a csőre beleérjen a vízbe. Ha a fej már nedves, azonnal elkezd történni valami furcsaság. Varázsütésre a folyadék elkezd felkúszni a fejébe, míg meg nem tölti azt. Ekkor a feje válik a legnehezebbé, a madár súlypontja feljebb kerül. Ekkor a madár lehajol, hogy igyon egyet. Amikor előre dől, a folyadék visszafolyik az alsó gömbbe, visszaállítva a lenti súlypontot. A madár felegyenesedik és az egész folyamat elölről kezdődik.

Hogy megértsük, mitől kúszik fel a folyadék, gondoljunk arra, hogy mi történik, ha a saját fejünk lesz vizes. Amíg a relatív páratartalom nem 100%, addig a víz azonnal elkezd párologni. A párolgás pedig mindig lehűlést eredményez, hiszen endoterm folyamat. Ezért izzadunk, ha melegünk van. Nem az izzadás maga hűsít, hanem az izzadtság elpárolgása testünkről. Minden fázisátalakulás, melyhez kötések felszakítására van szükség, endoterm folyamat, mert energiát kell befektetni hozzá. Ez az energia a környezettől származik, ezért annak hőmérséklete csökken.

Mivel a víz elpárolog a madár fejéről, az azonnal elkezd lehűlni. Ez az iszogató madár működésének megértésében a legalapvetőbb pont. Ha másképp is le tudnánk hűteni a fejét, a madár ugyanúgy működne. Amikor a fej elkezd lehűlni, a benne lévő gőz egy része apró folyadékcseppekben elkezd kondenzálódni. Hasonló folyamat játszódik le éjszaka, amikor vízgőz csapódik le a lehűlő levegőből harmatot képezve a földön. Mivel a felső részben lévő gőz egy része lecsapódik, a felső gömb gőznyomása lecsökken. A kisebb gőznyomás kisebb nyomást jelent. De az alsó gömb gőznyomása nem változott. Az alsó gömbben a fentinél nagyobb gőznyomás felnyomja a folyadékot. (Ne mondjuk, hogy a folyadék felszívódik – a tudományban nincs „szívás”!) Amikor a madár lehajol, a lenti gőz elkezd felszállni a tetejébe, amíg a két gömbben a nyomás egyenlővé válik és a madár elölről kezdi az egészet.

Hogy megértsük, hogyan okozhatja a nyomáskülönbség a folyadék emelkedését a madárban, gondoljuk meg, mi történik, amikor szívószálat használunk. Amikor felszívjuk benne a folyadékot, valójában lecsökkentjük a nyomást a szívószál felső részében. Mivel a külső légnyomás nagyobb, az lefelé nyomja a szívószálon kívüli folyadék felszínét, bele a szívószálba.

Az iszogató madár nem csak az oktatásban hasznos, hanem órákon át kellemes szórakozást biztosíthat. Sok természettudományi múzeum kiállításán kaptak helyet iszogató madarak. Egyetlen természettudományos óra sem teljes nélküle. A csodálatos iszogató madár még A Simpson család egy 1995-ös epizódjában is feltűnt, amikor Homer elhelyezett egyet a billentyűzete elé, hogy segítse a springfieldi atomerőmű vezérlőberendezésének megfigyelését. A művész Daniel Reynolds egy kisebb vagyont és rengeteg évet áldozott arra, hogy létrehozzon egy seregnyi 6 és fél láb magas iszogató madárból álló műalkotást, melyek mindegyike 3000-szer nehezebb az eredeti iszogató madárnál. Speciális vákuumos toldalékkal kellett készíteni őket, hogy megfelelően működjenek.

Az iszogató madárnak sokféle változata van. Rengeteg különböző stílusban és méretben árulják őket. Még iszogató zsiráf is létezik! A nagyon népszerű, de tévesen kézi vízmelegítőnek nevezett készülék nem más, mint egy iszogató madár, a legszükségesebb részekre lecsupaszítva. A tetejének hűtésével vagy az aljának melegítésével működik.

Ha legközelebb különleges ajándékot keresünk egy olyan embernek, akinek mindene megvan, jusson eszünkbe az iszogató madár. Egy gyors internetes keresés számtalan ilyen termékkel fog elárasztani bennünket. Különösen jó ajándék ez egy természettudományokat tanító tanárnak.

1. További kísérletek az iszogató madárral:

2. Helyezzünk egy 4 literes fagyasztózacskót egy működő iszogató madárra. Szinte azonnal abba fogja hagyni az ivást. Mi lehet a magyarázata ennek?

3. Itassunk a madarunkkal forró vizet, majd jéghideg vizet. Melyiket fogja gyorsabban inni?

4. Itassunk vele a víznél illékonyabb folyadékot, például valamilyen alkoholt. Gyorsabban issza ezt a madár?

5. A fej hűtése helyett melegítsük a testét a kezünkkel vagy egy lámpával. Működik így is?

6. Ha van egy felesleges iszogató madarunk, amelyet nem sajnálunk átalakítani, fessük be a fölső gömbjét ezüstre, az alsót pedig feketére. Tegyük egy napos ablakpárkányra és nézzük, ahogy fel-le bólogat. Vízre nincs is szükség.

Eredeti szöveg:

ChemMatters 2005/4. október, 10-11. oldal

http://acswebcontent.acs.org/education/chemmatters/archive/2005_10_smpissue.pdf
A csodálatos iszogató madár felhasználása a kémiaórán

(Írta: Karlik Zsuzsa)

Az iszogató madár nemcsak szórakoztató játék, hanem hasznos demonstrációs eszköz is a fizika- és kémiaórákon. Régebben Magyarországon is kapható volt, ma azonban itthon valószínűleg nem árulják, de az interneten keresztül könnyen és olcsón beszerezhető külföldről, s éveken vagy akár évtizedeken át használhatjuk. A vele való kísérletek eszköz- és anyagigénye minimális. Az alapkísérlethez mindössze egy pohár vízre van szükség, a további kísérletek is legfeljebb egy kis alkoholt vagy festéket igényelnek.

Ha még nem láttunk iszogató madarat, akkor a következő oldalon megnézhetjük, hogyan működik: http://www.youtube.com/watch?v=oD8sTN9HpoE

Le is tölthetünk egy videót angol magyarázattal: http://video.yahoo.com/video/play?vid=1084526026
A kísérletet a 7., 9. és 10. osztályos tananyagba is beilleszthetjük. Már a 7-es anyag elejéhez, a fázisátalakulásokhoz is kapcsolódik, de a magyarázatok megértéséhez szükséges ismeretek miatt érdemesebb várni az endoterm/exoterm folyamatok tanításáig. Addigra a gyerekek fizikából már valószínűleg hallanak a mozgásokról, erőkről, gravitációról és a nyomásról is, így könnyebb lesz megérteniük a madár működését.

Hogyan magyarázzuk a jelenséget a hetedikeseknek? Elmondhatjuk nekik, hogy a madár egy könnyen párolgó folyadékkal és annak gőzével van megtöltve. Miután bevizeztük a csőrét, a víz elkezd párologni, mint fürdés után a testünkről, és ehhez a környezetétől, vagyis a madár fejétől von el energiát. Emiatt a fejében a gőzök lehűlnek és lecsapódnak, csökken a nyomás, ezért felemelkedik a folyadék. (A cikkben említett szívószálas hasonlat alapján ezt valószínűleg meg fogják érteni.) Így azonban a feje nehezebb lesz, a benne lévő sok folyadék és gőz lehúzza, ezért a madár előrebukik, csőre beleér a vízbe. A dőlés hatására azonban a csövet már nem zárja el teljesen a folyadék, azon keresztül átjuthat gőz a madár hasából a fejébe, a felemelkedett folyadék pedig vissza tud folyni. Így ismét a feneke lesz nehezebb, ezért a feje felemelkedik és kezdődik a folyamat elölről. Látható tehát, hogy a madár működése az egyensúlyok említése nélkül is elmagyarázható

Hívjuk fel a figyelmet a párolgás és a forrás közti különbségre (a folyadékok minden hőmérsékleten párologhatnak, de adott nyomásnál csak egy bizonyos hőmérsékleten forrnak), mert ez a két jelenség gyakran nem válik el egymástól a gyerekek fejében. A folyadékok és gázok tulajdonságainak ismétlésére is sor kerülhet, hiszen a madár működése szempontjából nagyon fontos, hogy a folyadékok térfogata állandó, míg a gázoké változhat. A további kísérleteket is elvégezhetjük, megbeszélhetjük a gyerekekkel. Azt, hogy miért mozog a madár gyorsabban, ha alkoholt „itatunk” vele, az alkohol víznél gyorsabb párolgásával magyarázzuk, amit bizonyíthatunk nekik például úgy, hogy a kezükre öntünk egy kevés vizet, illetve alkoholt: ekkor az alkoholnál azonnal hideget fognak érezni, a víznél nem.

9. osztályban mélyebben beleáshatják magukat a gyerekek a madár működésének megértésébe. Érdemes az egyensúlyok és a Le Chatelier-Braun elv megtanítása után bemutatni a kísérletet, már az anyagi halmazok – halmazállapotváltozások témánál. Itt ugyanis nem játszódik le kémiai reakció, de dinamikus egyensúly áll be a folyadék és gőze között. A víz elpárolgásakor a madár hőt veszít, ez exoterm irányba, vagyis a lecsapódás irányába tolja el az egyensúlyt. A magyarázat többi része megegyezhet a hetedikesekével. Mivel 9. osztályban már erős anyagszerkezeti ismeretekre támaszkodhatunk, miután felrajzoltuk a diklórmetán szerkezetét a táblára (hiszen szerves kémiát még nem tanultak), kérdezzük meg a tanulóktól, hogy miért párolog ilyen könnyen, miért ilyen illékony ez a vegyület! A gyenge másodrendű kötéseket és a viszonylag kis molekulatömeget mindenképpen meg kell említeniük. A gömbszerű szerkezet csak a 10. osztályos szerves kémiában jön elő, de elmagyarázása nem túl nehéz a 9. osztály végén sem. Ha víz helyett alkoholt itatunk a madárral, az alkohol alacsonyabb párolgáshője magyarázza a madár megváltozott viselkedését, ezt azonban szerves kémiai ismeretek nélkül már nehéz megmagyarázni. Emiatt érdemes lehet várni a kísérlettel akár 10. osztályig, amikor a halogénezett szénhidrogének alacsony forráspontjának és nagy gőznyomásának demonstrálására használható, vagy az oxigéntartalmú szerves vegyületek fizikai és kémiai tulajdonságainak tárgyalásáig (bár a jelenség lényege leginkább a Le Chatelier-elvhez kapcsolódik). Tizedikben viszont itathatjuk a madarat különböző folyadékokkal, és a gyerekeket megkérhetjük, hogy találják ki, melyiknél mi fog történni. Először érdemes az alkoholos és vizes itatás közti különbség okait részletesen megbeszélni velük, hogy tudják, hogyan érdemes gondolkodni.

Mérlegeljük, hogy melyik részre szeretnénk helyezni a hangsúlyt, és ez alapján döntsük el, hogy melyik évfolyamot választjuk.

Bármely évfolyamon felmerülhet a gyerekekben, hogy a madár örökmozgó (talán nem a kísérlet bemutatásakor, hanem később, amikor hallanak valahol az örökmozgóról), ezért mindenképpen érdemes néhány percet szánni ennek a kérdésnek a megvitatására. Látszólag a madár valóban örökké képes lenne mozogni, de ha jobban belegondolunk, amint elfogyna a vize vagy abbahagynánk a melegítését, esetleg zárt térben a körülötte lévő levegő telítődne vízgőzzel, azonnal abbahagyná a fel-le hajolgatást. A mozgásához tehát energiát kell befektetni, ami akkor a legszembetűnőbb, amikor a fenekét melegítjük, erre könnyedén rá is vezethetjük a diákokat. Ez jó példa arra, hogy a látszat néha csal, érdemes elgondolkodni egy kicsit, mielőtt mindent elhinnénk, amit a TV-ben vagy az újságokban állítanak.

Az iszogató madár tehát több szempontból is hasznos lehet a középiskolában, érdemes beszerezni belőle néhányat. Izgalmas és hazánkban szinte ismeretlen játék, mely biztosan felkelti a diákok érdeklődését is. Valószínűleg elég csak kitenni óra előtt az asztalra, hadd iszogasson ott, biztosan kíváncsivá teszi a gyerekeket, és akkor már könnyedén a kémiára terelhetjük a beszélgetést.

Felhasznált irodalom:

http://acswebcontent.acs.org/education/chemmatters/tg/2005_10_tg.pdf

